Jaime Arrese

Jaime Arrese Arizmendiarrieta (Elgoibar, Gipuzkoa, 1936ko martxoaren 8a - 1980ko urriaren 23a) politikaria izan zen, UCD taldekoa, Elgoibarko alkate eta zinegotzi izan zena. «Jaime Arrese Arizmendiarrieta», Auñamendi Eusko Entziklopedia. Tiroz erail zuten bere herrian, 44 urte zituela. Ezkonduta zegoen, eta bi semeren aita zen, 14 eta 17 urtekoak.

Eguerdi hartan, egunero bezala betiko tabernan kafea hartzen ari zen, lanera itzuli aurretik. 14:30 inguruan gizon bat han sartu eta atzetik buruan tiro egin zion. Jaime lurrera erori eta bertan hil zen. Komando Autonomo Antikapitalistek beren gain hartu zuten hilketa. Epaiketaren sententziak zehaztu zuen Juan Carlos Arruti Azpitarte izan zela Jaime Arreseren hilketa eragin zuen atentatuaren arduraduna.

 Biografia 

Jaime Arrese Elgoibarko alkate izan zen 1974. eta 1977. urteen artean, eta aurrez zinegotzi, 1971tik. 1977ko maiatzaren 13an utzi zuen alkate kargua. Horrez gain, Gipuzkoako Batzar Nagusietako hautetsi izan zen. Ikurrina legeztatu zenean, 1977an, berak ezarri zuen lehenengo aldiz Elgoibarko udaletxean.

Alkate zela, 1976ko maiatzaren 26an, Elgoibarko udalean mozioa aurkeztu zuen Espainiako presidenteari zuzenduta, foru erregimenaren itzulera eskatuz. Mozioa aho batez onartu zen, eta Gobernuko presidenteari eta erregeari bidali zitzaien.

Arriola y Cía enpresako langile izan zen, administrazio lanetan. Kirolerako zaletasuna zuen eta CD Elgoibarko eta Ondarroako Aurrera taldeko atezain izan zen. Elgoibarko Institutuko gurasoen elkarteko lehendakari ere izan zen, eta alkate izan zenean, Elgoibarren Batxilergo Institutua ezartzeko lanak egin zituen. Musika oso maite zuen eta Elgoibarko musika banda, txaranga eta gaiteroen alde ere egin zuen.

 Erreferentziak 

Kategoria:1980ko hilketak
Kategoria:Gipuzkoako politikariak
Kategoria:Komando Autonomo Antikapitalisten biktimak
Kategoria:Elgoibartarrak